SL Uradni list Evropske unije L 301/39

IZVEDBENA UREDBA KOMISIJE (EU) 2015/2068

z dne 17. novembra 2015

o določitvi oblik oznak za izdelke in opremo, ki vsebujejo določene fluorirane toplogredne pline, v skladu z Uredbo (ES) št. 517/2014 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (1) ter zlasti člena 12(14) Uredbe,

ob upoštevanju naslednjega:

(1) Člen 12 Uredbe (EU) št. 517/2014 obsega določene zahteve v zvezi z označevanjem izdelkov in opreme, ki vsebujejo ali ki za svoje delovanje potrebujejo fluorirane toplogredne pline iz Uredbe Komisije (ES) št. 1494/2007 (2), in dodaja zahteve v zvezi z označevanjem za pene in fluorirane toplogredne pline, dane na trg za posebne uporabe.

(2) Zaradi jasnosti je ustrezno opredeliti natančno besedilo informacij, navedenih na oznakah iz člena 12(1) Uredbe (EU) št. 517/2014 in določiti zahteve, ki zagotavljajo vidnost in berljivost takšnih oznak, kar zadeva njihovo obliko in namestitev.

(3) Da se zagotovi uporaba ene oznake za izdelke, ki vsebujejo fluorirane toplogredne pline, za katere se uporablja tudi Uredba (ES) št. 1272/2008 Evropskega parlamenta in Sveta (3), zlasti za označevanje vsebnikov, vključno z jeklenkami, tlačnimi posodami ter cestnih in železniških cistern, bi morale biti informacije na oznakah iz Uredbe (EU) št. 517/2014 navedene v oddelku za dodatne informacije na oznaki.

(4) Uredbo (ES) št. 1494/2007 bi bilo zato treba razveljaviti.

(5) Ukrepi iz te uredbe so v skladu z mnenjem odbora, ustanovljenega na podlagi člena 24 Uredbe (EU) št. 517/2014 –

SPREJELA NASLEDNJO UREDBO:

Člen 1

Predmet urejanja

Ta uredba določa obliko oznak, ki se uporabijo za vrste izdelkov in opreme iz člena 12(1), (2) in (5) Uredbe (EU) št. 517/2014, kot tudi za fluorirane toplogredne pline iz člena 12(6) do (12) navedene uredbe.

Člen 2

Oblika oznak

1. Informacije na oznaki se dobro ločijo od podlage oznake in imajo tako velikost in razmak med črkami, da so jasno berljive. Kjer se informacije, ki jih predpisuje ta uredba, dodajo oznaki, ki je že prisotna na zadevnem izdelku ali opremi, velikost črk ni manjša od najmanjše velikosti, ki se uporablja za druge informacije na navedeni oznaki ali na obstoječih čelnih ploščah ali na drugih oznakah z informacijami o izdelku.

2. Celotna oznaka in njena vsebina je oblikovana tako, da ostane pritrjena na izdelku ali opremi in je v običajnih razmerah delovanja berljiva ves čas, ko izdelek ali oprema vsebuje fluorirane toplogredne pline.

3. Izdelkom in opremi iz člena 12(1) Uredbe (EU) št. 517/2014 se doda oznaka, ki vsebuje informacije iz člena 12(3) Uredbe (EU) št. 517/2014 in vključuje besedilo „vsebuje fluorirane toplogredne pline“.

4. Masa fluoriranih toplogrednih plinov se izrazi v kilogramih, ekvivalent CO2 pa se izrazi v tonah.

5. Kadar je oprema predhodno polnjena s fluoriranimi toplogrednimi plini ali pa je njeno delovanje odvisno od njih, fluorirani toplogredni plini in takšni plini pa se lahko dodajo izven lokacije proizvodnje, posledične skupne količine pa ne opredeli proizvajalec, oznaka vsebuje količino polnitve na lokaciji proizvodnje ali pa količino, za katero je zasnovana, na oznaki pa se zagotovi prostor za količino, dodano izven lokacije proizvodnje in posledično končno količino fluroriranih toplogrednih plinov.

6. Ko je izdelek, ki vsebuje flurorirane toplogredne pline ali predhodno mešane poliole, treba označiti tudi na podlagi Uredbe (ES) št. 1272/2008, se informacije iz člena 12(3) in (5) do (12) Uredbe (EU) št. 517/2014 označijo v oddelku za dodatne informacije na oznaki iz člena 25 Uredbe (ES) št 1272/2008.

7. Ko se fluorirani toplogredni plini nameravajo uporabiti za določene uporabe v skladu s členom 12(6) do (12) Uredbe (EU) št. 517/2014, se na oznako doda naslednje besedilo:

(a) „100 % predelano“ ali „100 % reciklirano“: za predelane ali reciklirane fluorirane toplogredne pline, ki ne vsebujejo čistih fluoriranih toplogrednih plinov. Naslov obrata za predelavo ali recikliranje vsebuje ulični naslov v Uniji.

(b) „Uvoženo samo za uničenje“: za fluorirane toplogredne pline, uvožene za uničenje;

(c) „Samo za neposreden izvoz na debelo izven EU“: za količine fluoriranih toplogrednih plinov, ki jih podjetju dobavlja proizvajalec ali uvoznik za neposreden količinski izvoz izven Unije;

(d) „Samo za uporabo v vojaški opremi“: za količine fluoriranih toplogrednih plinov, ki so namenjeni za uporabo v vojaški opremi;

(e) „Samo za jedkanje/čiščenje v polprevodniški industriji“: za količine fluoriranih toplogrednih plinov, ki so namenjeni za jedkanje in čiščenje v polprevodniški industriji;

(f) „Samo za uporabo kot surovina“: za količine fluoriranih toplogrednih plinov, ki se uporabljajo kot surovina;

(g) „Samo za proizvodnjo MDI“: za količine fluoriranih toplogrednih plinov, ki so namenjeni za dobavo farmacevtskih sestavin v inhalatorjih z določenim odmerkom (MDI).

8. Oprema za hlajenje in klimatske naprave ter toplotne črpalke, ki so izolirane s snovjo, penjeno s fluoriranimi toplogrednimi plini, se označi z oznako, ki vsebuje naslednje besedilo: „Penjeno s fluoriranim toplogrednim plinom“.

9. Oznake so nameščene v skladu s členom 12(4) Uredbe (EU) št. 517/2014 in, kjer je možno, v bližini obstoječih čelnih plošč ali oznak z informacijami o izdelku ali opremi, ki vsebuje fluorirane toplogredne pline.

Člen 3

Razveljavitev

Uredba (ES) št. 1494/2007 se razveljavi. Člen 2(1)(c) Uredbe (ES) št. 1494/2007 se uporablja še naprej do 1. januarja 2017; vendar lahko podjetja za doseganje skladnosti s to določbo pred 1. januarjem 2017 že uporabljajo člen 12(3)(c) Uredbe (EU) št. 517/2014.

Sklicevanja na Uredbo (ES) št. 1494/2007 se štejejo kot sklicevanja na to uredbo in se berejo v skladu s korelacijsko tabelo v Prilogi.

Člen 4

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Uredba je v celoti zavezujoča in se neposredno uporablja v vseh državah članicah. V Bruslju, 17. novembra 2015 Za Komisijo Predsednik Jean-Claude JUNCKER

(1) UL L 150, 20.5.2014, str. 195.

(2) Uredba Komisije (ES) št. 1494/2007 z dne 17. decembra 2007 o določitvi oblike oznak in dodatnih zahtev glede označevanja v zvezi z izdelki in opremo, ki vsebujejo določene fluorirane toplogredne pline, v skladu z Uredbo (ES) št. 842/2006 Evropskega parlamenta in Sveta (UL L 332, 18.12.2007, str. 25).

(3) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).